Minn L- Imżebbel . . . il- pulċinell ta' Ġeżebel . . . Mill- pinna ta' Ċali Grima Hemm ċentimetru għoli fejn jegħreq il- ħsieb u t- tifel żgħir jilbes l- ingwanti u jaqra fil- polz it- taħbit tax- xemx tissara ma' l- aħħar għoljiet qabel ma jsajjarha l- lejl f' dan id- dlam ta' bla forma fejn minn taħt jiġu sparati tal- baħar . Iċ- Ċipressa ta' Soma Mill- pinna ta' Albert Marshall imperpra fuq ix- xifer misnun tal- fruntiera bejn ir- realtà u l- mistħajjel staqsejtek jekk il- mewt hix twelid ġdid u wieġbu għalik darbtejn il- kadavri darbtejn impalajna d- dellijiet minn taħt iċ- ċipress bil- weraq tal- ħarifa ta' ħajti darbtejn il- mota li dellket iċ- ċlampu ma' sensina u l- messinxena fiċ- ċimiteru minn wara ż- żlieġa tad- demgħat iffriżati f' għajnejna neżgħet il- ħoss għarrixna taħt qigħan it- twiebet qabel iż- żerżiq indiċenti għal ġol- bokka qabel ma d- deffiena effiċjenti bdew isoddu x- xquq bejn il- kaptelli bil- paġni tat- times u l- orizzont għarrixt f' għajnejk u qegħidthomlok żewġ żebbuġiet ħodor fi plattina ċiniża wara li awtopsjajtek bil- kalma għal tweġiba imma minflok iż- żebbieġa ta' għajnejk wieġeb ir- riħ jokrob monotonu qerried ta' baħar imniġġes xi ħadd ġie jwaħħalli qronfla tagħti fl- abjad mal- pavru minn ħalq bukkett ifesfes it- talba tal- mejtin fuq l- għatu tat- tebut il- fjura mmanettjani mal- fdal tal- mejtin tagħna u kkalzratni lsir fuq ix- xini taż- żmien ibaħħar mingħajr boxxla imma t- tweġiba baqgħet mistura x' imkien fejn lili ma jlaħħaqlix ħarist bla dmugħ mix- xaqq diżinfettat tal- bieb tal- mortwarju u bħal donni rajt barbier bi bluża bajda silġ jirgħa s- sapun ma' lħit il- kadavru ta' missieri għall- aħħar taqxira qabel it- tkeffin u lmaħt it- tweġiba tiżgiċċa ma' leħħa ruħ li taret 'il barra żbrixx minn miegħi meta ġie lura l- ħoss fiċ- ċimiteru tal- messinxena terter leħen imnebbaħ minn qalb il- balzmu tal- friegħi taċ- ċipressa ta' soma li taf lil kristu jitwieled x' jimporta jekk il- mewt mhix twelid ġdid meta inti anqas biss taf jekk il- ħsieb il- kitba it- taħdit ifissrux li inti ħaj Qari mill- awtur Għal- Lussemburgu Mill- pinna ta' Alex Vella Gera Inbaxxi rasi u nissottometti ruħi Nassumi li qatt m' jien se nissodisfa ġuħi Ġewwa moħħi hemm uġigħ Jidwi bħal fanal fid- dlam L- uġigħ ta' l- apparenza Ta' l- irħam . Nisma' iktar l- istess diskors . Kemm se ndumu nħokku l- istess ġerħa ? Id- demm ħiereġ u ma ntuhx ċans jinxef Jgħaqqad , jinħall , ifur , Dal- likwidu bħal ħall Ma jaqtax għatx ir- Redentur . Nikkontempla iktar it- telfien tiegħi . F' wiċċ is- sema fuq il- Lussemburgu Darba rajt par idejn jissawru minn sħaba Jiġġebbdu 'l isfel lejn it- Torri A U min- naħa l- oħra tal- pont qgħadt niskanta . Ħsibtha viżjoni tal- mewt Sarima ta' rimors jew oraklu tal- ġejjieni Kont naħseb li wasalt tard iżda forsi qiegħed kmieni . U l- istorja tkompli , tikkomplika ruħha . Il- bidu tal- vjaġġ għosfor warajja It- tmiem għadu moħbi xi mkien fil- ħajja U l- ġuħ kontinwu ta' min għex ħajtu fil- kċina U l- qalb diżilluża , fraġili , tal- kina . Ħlief dik li hija ċ- ċavetta għal barra Għal barrani f' art barranija - Mhux biss fil- ġisem , iżda wkoll ġo fija . Qari mill- awtur In- Nawżja Mill- pinna ta' Jean - Paul Sartre . Maqlub għall- Malti minn Kevin Saliba . ( Ftuħ id- djarju ta' Antoine Roquentin , mill- ewwel rumanz ta' Jean - Paul Sartre ) It- Tnejn , 25 ta' Jannar 1932 . Ġratli xi ħaġa , ma nistax niddubita dan iżjed . Ġiet fuqi bħal xi marda , mhux bħal xi ċertezza tas- soltu , mhux bħal xi ħaġa evidenti . Daħlet fija inkiss inkiss , bil- ftit il- ftit ; ħassejtni xi ftit stramb , xi ftit skomdu , dak kollox . Malli qagħdet f' postha , ma tħarrkitx iżjed , baqgħet kwieta , u stajt nikkonvinċi lili nnifsi li ma kelli xejn u li kien allarm falz . U issa hemm araha , bdiet tinfirex . Ma nafx kemm il- professjoni ta' storiku hi adattata biex tagħmel analiżi psikoloġika . Fil- qasam tagħna jkollna x' naqsmu biss ma' sentimenti assoluti li nagħtuhom ismijiet ġeneriċi bħal Ambizzjoni jew Interess . Madankollu jekk għandi mqar nitfa għarfien tiegħi nnifsi , issa hu l- waqt li jmissni nħaddmu . Pereżempju , f' idejja hemm xi ħaġa ġdida , ċertu mod kif naqbad il- pipa jew il- furketta tiegħi . Jew inkella hija l- furketta li issa għandha ċertu mod kif titħalla tinqabad , ma nafx . Iss ' issa , hekk kif kont dieħel f' kamarti , waqaft ħesrem għax f' idejja ħassejt oġġett kiesaħ jiġbidli l- attenzjoni b' xi xorta ta' personalità . Ftaħt idi u ħarist : kont sempliċement qiegħed naqbad il- pum tal- bieb . Dalgħodu fil- librerija , meta l- Awtodidatta ġie jgħidli bonġu , domt għaxar sekondi biex għaraftu . Rajt wiċċ mhux magħruf , bil- kemm kien wiċċ . Imbagħad kien hemm idu , bħal dudu abjad u oħxon f' idi . Tlaqtha minnufih u d- driegħ intreħa lura qisu mejjet . Fit- toroq , ukoll , hemm bosta ħsejjes imtappna għaddejjin jitkaxkru . Mela allura xi bidla ġrat matul dawn l- aħħar ftit ġimgħat . Iżda fejn ? Hija bidla astratta li ma toqgħod fuq xejn . Tgħid jiena li nbdilt ? Jekk mhux jien , mela dil- kamra , dil- belt , din- natura ; irrid nagħżel . Naħseb li jien li nbdilt : dik l- eħfef soluzzjoni . Hija wkoll l- iżjed waħda antipatika . Iżda fl- aħħar mill- aħħar ikolli nagħraf li jien suġġett għal dawn il- bidliet ta' bla ħsieb . Il- biċċa hi li jien darba f' mitt qamar nintefa' naħseb ; għaldaqstant jinġemgħu fija gzuz ta' metamorfożijiet żgħar bla ma nittendi , u mbagħad , jum fost l- oħrajn , tqum rivoluzzjoni ta' vera . Dan hu li ta lil ħajti dan l- aspett imħarbat u bla sens . Meta tlaqt minn Franza , per eżempju , ħafna nies qalu li jien tlaqt wara li kien tani xi estru . U meta ġejt lura ħabta u sabta wara sitt snin ta' vvjaġġar , aktarx setgħu reġgħu qabduha dwar xi estru . Qiegħed nerġa' narani ma' Mercier fl- uffiċċju ta' dak l- uffiċjal Franċiż li rriżenja s- sena l- oħra wara l- każ Pétrou . Mercier kien ser jerħilha għall- Bengal fuq spedizzjoni arkeoloġika . Jien minn dejjem xtaqt immur il- Bengal , u huwa ħeġġiġni biex ningħaqad miegħu . F' dal- mument , niskanta għalfejn . Nimmaġina li ma kienx qiegħed iħossu ċert minn Portal u li kien qiegħed jorbot fuqi biex inżommu taħt għajnejja . Ma stajtx nara raġuni għala nirrofta . U anke kieku f' dak iż- żmien kont xammejt dik id- daqsxejn ta' konġura rigward Portal , dik kienet tkun raġuni oħra biex naċċetta bil- qalb . Ħeqq , kont issummat , ma stajtx inlissen kelma . Kont qiegħed niċċassa lejn statwetta tal- Khmer li kienet fuq tapit aħdar , biswit l- apparat tat- telefon . Ħassejtni donni kont mimli limfa jew ħalib fietel . B' paċenzja ta' l- anġli li kienet qiegħda tostor tfantisa ħafifa , Mercier qalli : " Taf int , għandi bżonn inkun ċert uffiċjalment . Naf li ser tispiċċa tgħid iva , mel ' allura aħjar taċċetta mill- ewwel . " Għandu daqna sewda tagħti fl- aħmar u tfuħ ħafna . Ma' kull taħrika ta' rasu bdejt inxomm fewġa ħafifa ta' fwieħa . U mbagħad , f' daqqa waħda , stenbaħt minn raqda ta' sitt snin . L- istatwa dehritli kerha seħta u stupida u ħassejtni mxabba' sa mnifsejja . Ma stajtx nifhem għala kont qiegħed fl- Indo - Ċina . X' kont qiegħed nagħmel hemm ? Għalfejn kont qiegħed inkellem lil dawk in- nies ? Għaliex kont liebes daqstant stramb ? Il- passjoni tiegħi kienet mejta . Kienet ħakmitni u kaxkritni warajha għal snin sħaħ ; issa ħassejtni fieragħ . Iżda dak ma kienx l- agħar ta' dan kollu : mixħuta quddiemi b' xi xorta ta' telqa , kien hemm idea goffa u inspida . Ma nafx sewwasew x' kienet , iżda ma stajtx inħares lejha tant kemm marrditni . Dak kollu kien qiegħed jitħarbixli mal- fwieħa tad- daqna ta' Mercier . Trażżant , u mimli għalih weġibt xott xott : " Nirringrazzjak , imma naħseb ivvjaġġajt biżżejjed : irrid immur lura Franza issa . " Jumejn wara qbadt il- vapur lejn Marsilja . Jekk m' iniex sejjer żmerċ , u jekk is- sinjali kollha li qegħdin jinġemgħu huma ħabbara ta' xi tqalliba ġdida f' ħajti , mela ħeqq , jien qed nibża' . Mhux li ħajti hi rikka jew mimlija jew prezzjuża , iżda mbażża' minn x' ser jitwieled u jaħkimni – u jġorrni miegħu , min jaf fejn ? Tgħid ser ikolli nerġa' nitlaq u nħalli kollox warajja bħall- Erbgħa fost il- ġimgħa – ir- riċerki , il- ktieb ? Tgħid ftit xhur oħra , ftit snin oħra , għad nistenbaħ imkisser , deluż , qalb ħerba ġdida ? Jeħtieġ nifhem lili nnifsi sewwa qabel ma jkun tard wisq . Qari ta' l- introduzzjoni mit- traduttur . Qari tat- traduzzjoni minn John De Giorgio Minn tuli mimdud fuq żaqqi nitmiegħek għal ġisem li b' jedd kellu jkun midfun f' sodda miegħi taħt dawn il- kutri tqal xi minn daqqiet immattar minkbejja li laħqu draw l- irdoss ta' kuxxtejk marbutin ma' riġlejja l- irqad li qatt ma jasal pront wara t- titwiba ma niftakarx jekk kinux erbgħin sebgħin jew mija in- nemex fuq imnieħrek żgħir inkaljat bejn żewġt ikwiekeb li d- dija tagħhom ma rġajtx rajt mindu r- riħ ġarr il- weraq jitriegħed Il- ħoss tal- kitla fuq in- nar ma' sbieħ il- jum m' għadux jidwi fil- kċina Fuq siġġu l- flokk u qalziet li ħallejt warajk għadhom mitwija Spiċċa l- pjaċir ta' skuża mbenġla wara t- tmasħin Issa li ftakart li l- qomos bojod imorru fil- kexxun t' isfel Issa li nifhem il- bżonn ta' sħun u kiesaħ sabiex jiġik fietel L- ashtray li ma titbattalx qabel timtela sa ruħ missierha Is- sidin li mniżżel insejt kull meta fdajtlek il- Fiat In- noti li għal kull xejn kont twaħħal mal- bieb tal- friża Subgħajk li bilfors ridt taqta' sabiex tuża sikkina Il- vizzji kollha li bihom kont togħxa timpikani Wieħed wieħed inberikhom u nsejjħilhom lura fi ħdani Ta' warajk ħerqana offrew dak li int ma ridtx twiegħed u ħadtilhom ritratt hekk kif bil- mod rawni nitbiegħed bħali lkoll ħallsu mingħajr qatt ma raw bqija għax l- ebda qies ma kien preċiż daqs il- kejl tiegħek . Mill- pinna ta' Pierre J . Kien iltaqa' magħha fil- Hungry Duck , fil- qalba ta' Moska , fejn sal- ħdax u nofs ta' bil- lejl in- nisa jlegilgu li jridu b' xejn . L- ewwel raw it- tazzi . Imbagħad ħarsu lejn xulxin u ntebħu li - bħal speċi - kienu weħidhom . U tiskanta kif kelma , anke fl- inġazzar ta' Moska , iġġib l- oħra . U l- għada filgħodu stagħġeb ftit għax hu u ħiereġ mill- appartament daqs nitfa tagħha , Evelina tatu x' jifhem li xtaqet li jerġgħu jiltaqgħu . U reġgħu . U sitt xhur wara kienet miegħu , fid- dar li ħallietlu nanntu , f' raħal żgħir f' pajjiż daqs nitfa bejn Sqallija u l- Libja . Roża - ta' quddiem tagħhom , li kienet tqarben lin- nisa xjuħ - qalet li biex sab mara kellu jixtriha . Oħrajn elaboraw ftit iżjed u qalu li xtraha minn fuq l- internet . U kien hemm min kien jitbissem x' ħin jarahom . Bħallikieku kellhom xi ħaġa taċ- ċajt . M' għandniex xi ngħidu - xi qassisin u dawk midħla ftit iżżejjed tagħhom kienu jħarsu lejhom qishom qed jaraw lill- Iskarjota b' kaxxa Hopleaf f' idu . Għax - ovvja - dawn kienu qed jgħixu fid- dnub . Mhux talli qed jagħmlu s- sess qabel iż- żwieġ , imma talli qed jirregolarizzaw l- irregolari . Għax qed jgħixu qishom miżżewġin . Anke għand tal- grocer , marelli , ġieli jmorru flimkien biex jixtru l- butir . U allura kienu jagħtuhom dik il- ħarsa . Ta' l- aħfrilhom għax - bħallikieku - ma jafux x' inhuma jagħmlu . Hi tieħu ħsieb id- dar , iżżejjen , issaqqi l- buganvilla , toqtol id- dubbien u ddur bir- rota , u hu mix- xogħol għad- dar , mid- dar għax- xogħol . Qatt ma kienu tkellmu wisq dwar reliġjon , ħlief dwar l- affarijiet ovvji , tipo dik t' hemm , ara , dik knisja , jew ftit bi żbrixx , bħal meta , fil- bidu , neħħiet poster ta' l- aħħar ċena mill- kċina għax ma kenitx taqbel mad- dekor u hu qabel magħha waqt li għafasha miegħu . Tgħammed , għamel it- tqarbina u l- griżma . Imma billi Evelina qatt ma semmietlu quddies u affarijiet bħal dawn , ma riedx iqajjimhom hu . Sakemm darba - is- Sibt filgħodu - waqt li Evelina kienet qed iddur bir- rota - ġabulhom il- Madonna . " Ġibnilkom il- Madonna , " qaltlu l- ġara , hekk kif fetħilha l- bieb . Kienu jġerruha mar- raħal kollu . Jibdew minn tarf u kull dar tgħaddiha lil ta' ħdejha , sakemm il- Madonna tasal fit- tarf l- ieħor . U f' kull dar tagħmillek jumejn - il- biċċa l- kbira fil- kċina tlaqqat ma' wiċċha ż- żejt mit- taġen taċ- ċipps . Jew fis- salott , ħdejn is- Super One . X' seta' jagħmel ? Jgħidilha li ma jridhiex għax ma taqbilx mad- dekor li għażlet Evelina ? Jirrifjuta lill- Madonna ? Mhux lilha jitlob kull darba li jkun fil- waiting room tat- tabib b' weġgħa x' imkien ? U issa jirrifjutaha ? Daħħalha , poġġiha fuq il- mejda tal- kċina u kompla jaqta' d- dwiefer ta' saqajh . Imbagħad daħlet Evelina . " Xi tridha tkun , Evelina , ħi ? U għalxejn spjegalha x' kien il- ħsieb . Għalxejn ipprova juriha li hemm min iqatta' ħajtu medhi f' dawn l- affarijiet . Evelina qabdet il- Madonna u poġġietha taħt it- taraġ , b' tali mod li biex taraha ridt titbaxxa qisek dieħel taħt trakk . U għamel kif jagħmel dejjem . Għalaq ħalqu . Għax l- argumenti żejda jdejquh . Imma dakinhar filgħaxija - fid- dar bl- isem In- Nann ( b' rispett għal nanntu li ħallithielu ) - bdew jiġru affarijiet strambi . Ibda biex inqata' d- dawl . U nqata' tagħhom biss . U malli pprova jtella' s- salvavita , sparat minnha leħħa nar li għal ftit ma xwitlux idu . Kien tard wisq għal Ġużi l- electrician u allura qatgħuha li dik il- lejla jinġabru kmieni . U b' xemgħa tinħall ftit ftit fuq kull naħa tal- queen size , imtedd u ċċassa lejn is- saqaf u lejn id- dellijiet strambi li kienu qed jiffurmaw quddiem għajnejh . U f' nofshom beda jiżviluppa wieħed kbir . Forma ta' vleġġa . Iżjed kważi siġra tal- Milied . Beda jidher ċar kristall . . . mara . . . bil- velu . Il- Madonna ta' taħt it- taraġ ! U beda l- ħolm ikrah . In- nar ta' l- infern . It- twerżiq . Il- ktajjen . L- għada , x' ħin Evelina daħlet mid- dawra bil- mountain bike , sabet tilqagħha fuq is- sottospekkju l- istatwa tal- Madonna . Dakinhar , għall- ewwel darba , tlewmu bil- kbir . Intervalli mużikali minn Carmen Borg , Roberta Spiteri u Daniel Meilak Wara l- Funeral - skeċċ teatrali miktub minn Simon Bartolo . Ħadu sehem Antoine Cassar , Lorrane Vella u Sephora Gauci . Jgħajtu x- Xjuħ Mill- pinna ta' Miriam Galea Mill- ġdid ninsab il- Kavallier . Għamilt brejk sħiħ niċċassa lejn il- Grand Défilé minn fuq il- ħajt għoli madwar Pjazza Ħelsien . Kien il- bard u r- riħ kiesaħ għamilli uġigħ ta' ras , ma stennejtx li ħa nibqa' mwaħħla hemm siegħa sħiħa . U ma nkunx irrid nitlaq . Issaħħart nara x- xemx tolqot il- kuluri jgħajtu u l- karti mqattgħin kaxxi żgħar jisparaw fl- arja . Ir- riħ beda jaqbadhom għalhekk inferrxu mas- sema u tektkuha kuluri bħal fil- ħolm . Bqajt niċċassa għax ftakart f' meta kont żgħira , fix- xemx tisreġ fuq il- grounds fil- junior lyceum taż- Żejtun , fit- tfajliet bil- qmis imxattra u d- dublett imxammar , fil- Malti u fil- Malti . Dak kollu li kien għaddej quddiemi kien Malti . Malti minn kull naħa , minn ġewwa , minn barra , minn fuq u minn isfel , minn wara u minn quddiem . It- tfajliet joqomsu fuq il- karrijiet bl- uċuħ sfigurati u bl- għajnejn daqs dinja kkuppjati minn dawk ta' Mickey Mouse . Il- ġuvintur jaqbżu u jiċċelebraw malli jilmħu l- karru jinfetaħ ; il- preżentatur jinħaq ġol- microphone b' żaqqu kbira marsusa f' ġakketta . Forsi kitsch , ħamallu imma Malti , imħallat ma' xejn , mhux imgerrex minn surtu . Kieku l- affarijiet baqgħu jikbru hekk f' kull għalqa , kieku għandna Malta mimlija daqs bajda , tingħaraf , ħajja , qawwija . Hekk kif qegħdin kollox għajjien , kollox beżżiegħ , kollox prudenti , kollox jilgħabha ta' kollox barra ta' Malti . Qari mill- awtriċi Mill- pinna ta' Joseph Spiteri Bħal namrat li jistenna l- maħbuba , hekk inkun nistenniek fuq ix- xwiek . Wara jum ta' taħbit b' rasi maqluba , infittex li miegħek biss inkun , ja skiet . Int tirbombja fil- ġuf żgħir t' omm bla tama Li fis- satra taħsad ħesrem tarbija . Minn ġewwa kaptelli t' oqbra mudlama , tidwi o ħemda , f' għodwa mgħajba xitwija . Kemm nixtieq li kont mutu u bla widnejn Għax kieku żgur li kont nisimgħek aħjar O silenzju li twieġeb bla ma tgħid xejn , int aqwa mill- ġawhar , mill- għana w l- ħajr . Il- Bikja tal- Buskett Mill- pinna ta' Oliver Friggieri Kull siġra trid titkellem , u jien li dħalt f' dil- ħolma għasfur nixtieq insir . Hawn tiġi r- ruħ biex tifhem , hawn tiġi l- qalb tistrieħ , hawn tiġi l- għajn biex tara , hawn biss , x' inhu s- sabiħ . Ħarruba xiħa qaltli kif kibret u trabbiet , u ftaħret kif minn fuqha ġrew ħienja ż- żminijiet : " Hawn kont u hawn se nibqa' , bħall- bieraħ u bħal- lum , bħal għada w bħal pitgħada , hawn norqod w hawn inqum . Inħaddar bla ma negħja , is- sajf anqas jaħraqni , għad tfittxu dis- sbuħija w għalxejn , ma ssibuhiex . Għad tindunaw x' ħin tilmħu barrani ċass għaddej ifittex lil pajjiżkom meqrud , u jkun għalxej ' . Din art missirijietkom , m' hix tagħkom , tmissuhiex , uliedkom għad jistaqsu : għaliex , għaliex , għaliex ? " Kull ġebla tenniet kelma li llum tafha bl- amment , u qaltli biex inwassal Dil- bikja smajt ġo qalbi kif dħalt ' il ġewwa nett u ntlift fil- ħdura siekta tal- ġenna tal- Buskett . " Jum ir- Riflessjoni Mill- pinna ta' Antoine Cassar Għada l- elezzjoni . . . Jiena , Malti ta' barra u barrani ta' ġewwa , wara nofs ħajja f' eżilju bl- addoċċ nissindika mill- bogħod , jirriżulta li għada se nixħet għall- ewwel darba l- vot . Jum ir- riflessjoni . . . Passiġġata fil- Belt , qassata , ir- rassa wara paqqa , nieqaf ħa nieħu nifs fejn it- teatru mwaqqa' u bilqiegħda il- kummiedja nosserva . Tant tgħallimt u tħawwadt mit- tagħjir u l- għajat bla għadd li ħsiebi rabba s- sura ta' qrun iċ- ċerva . . . waqt li f' qorrigħat in- nies nissemma' bejn il- partiti jissokta t- tpartit ta' semm is- suppervja . Mur semma' leħnek f' nofs dil- ħerba , frattarija u ċaqċiq ! Għada nivvota nixtieq . . . Nivvota nixtieq , f' pajjiż fejn l- ilsna klubija ma jaħlux ta' kuljum ir- riq isewdu t- triq bi mxija li minnha ħadd ma jfiq . . . Nivvota nixtieq , f' pajjiż fejn il- blu jfisser baħar u sema u xejn iżjed minn baħar u sema , fejn l- aħmar ma jfissirx dmija , fejn fil- kamra ta' l- imtallgħa darba , darbtejn u mija jintwera u jinstema' kull lewn tal- qawsalla . . . Nivvota nixtieq , f' pajjiż fejn jesgħu l- forsi , l- aktarx , l- għandu mnejn , il- jalla , fejn nista' nagħżel li nagħżel , fejn min b' fommu jwiegħed l- għasel ma jirfisx l- għada kull warda biex fuqha jkompli jkabbar ix- xehda tal- ġebel misruq mill- għelieqi bla għeluq ħa jżid mad- diqa tad- djuq . . . Nivvota nixtieq , f' pajjiż li nista' nsemmi bla geddum u bla ċiera , fejn ma nibqgħux niksu l- madum b' daqstant simboli fiergħa , fejn il- ħaddiem huwa l- imgħallem , fejn l- għalliem ma jibżax jgħallem , fejn qajla jkollhom x' jitħabtu l- infirmiera , fejn it- tadam jibqa' jkollu togħma ta' tadam , fejn idejn min jaħrat l- art jiswew daqs is- subgħajn ratba ta' min id- destin jiffirma f' salt , fejn fil- ħolm ikrah ta' kull ħames snin ma nibqax nara gżiriti bejn ħalla u ħalla dgħajsa bil- falla tbaħħar ma' xifer belliegħa ġo belliegħa bla qiegħa . . . Għalhekk għada jiena l- unu nixtieq nagħti lil min hu ħati li jbati il- moħqrija taċ- ċnagen , l- iskieken sfiqa tad- dħaħen , l- unu nixtieq nagħti lil ħija , lil sieħbi , lil nannti , lil qaribi , lis- sinjura fuq ir- radju itgemgem b' leħen kiebi , lill- furnar , lis- sajjied , lit- tfal jilagħbu fil- wied , lill- bilbla tpassi fis- skiet , lil dil- kilba għal niskata arja f' nofs il- ħamba ta' l- ibliet , iżda fuq kollox , għada l- unu nixtieq nagħti lill- pittur li b' kull kulur tat- tavlozza jiżbogħ it- tila tonda , fonda , b' mitt tiżwiqa mogħnija fuq ras it- tripied . Qari mill- awtur Mużika : Urizen - David Axelrod Ħuġġieġa Oħra minn L- Imżebbel Ħin : - Rażan , Achille Mizzi Id- drittijiet tal- materjal kollu li jidher f' dan il- blogg huma miżmumin mill- awtur . Il- fehmiet espressi f' dan il- blogg huma ta' l- awtur biss , u m' għandhom ikunu assoċjati ma' l- ebda għaqda jew istituzzjoni li l- awtur jagħmel parti minnha . Fuq kollox , dawn ma jirriflettux il- fehmiet ta' qraba , ħbieb jew kollegi .